## La Generalitat fa un nou enviament de 50.000 targetes de transport Recuperem València als ajuntaments i posa a disposició més mitjans per a la gestió

*** En les primeres dos jornades 5.000 persones han sol·licitat la targeta, la qual cosa representa un 10 % de les que disposen els ajuntaments des del dilluns
* La Generalitat va habilitar el dilluns a la vesprada el tràmit de sol·licitud per als habitants dels 31 municipis més afectats per la riuada
* Martínez Mus destaca la col·laboració de la majoria dels ajuntaments i lamenta “el discurs polític” que s’ha generat amb una mesura tan necessària i justa per als afectats**

El conseller de Medi Ambient, Infraestructures i Territori, Vicente Martínez Mus, ha informat que la Generalitat ha activat hui un nou enviament de 50.000 targetes de transport Recuperem València als ajuntaments que han començat el repartiment, i ha posat a la disposició dels consistoris més mitjans per a facilitar la gestió.

Martínez Mus ha garantit que els més de 400.000 possibles usuaris “rebran la targeta” i ha destacat que en les primeres dos jornades s’han sol·licitat 5.000 targetes, “la qual cosa representa un 10 % de les que els ajuntaments disposen des de dilluns passat”.

Esta iniciativa s’està duent a terme a través de les corporacions municipals amb el propòsit d’agilitzar la gestió i permetre que els veïns puguen arreplegar les seues targetes en les seues respectives localitats de residència. Per a fer-ho, la Generalitat ha oferit personal propi a les entitats locals que ho sol·liciten per a col·laborar i ajudar en la distribució de les targetes, tal com ja ha ocorregut amb l’Ajuntament de Massanassa.

En este sentit, el conseller ha subratllat que s’han mantingut reunions amb els ajuntaments durant les últimes setmanes “per a coordinar la logística d’esta mesura”, i ha agraït “l’excel·lent col·laboració de la majoria d’estos”. No obstant això, ha lamentat “el discurs polític que alguns han generat al voltant d’una mesura tan justa i necessària per als veïns de les zones afectades”. En este sentit, ha assenyalat que els consistoris que han sol·licitat més recursos a la Generalitat han comptat amb un reforç per part del personal designat per la Conselleria de Justícia i Administració Pública, que ha habilitat més oficines PROP en els municipis.

Martínez Mus també ha assenyalat que les persones menors de 31 anys de les localitats afectades “ja tenen garantida la gratuïtat en el transport públic fins al 31 de juny, per la qual cosa no és urgent que sol·liciten la targeta en este moment, ja que no hi ha termini per a demanar-la”.

Cal recordar que la targeta Recuperem València permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025.

**Dos modalitats de sol·licitud**

El procés d’entrega de les targetes s’ha organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades podran sol·licitar la targeta a través dels seus respectius ajuntaments. Des del dilluns a la vesprada ja s’han registrat 4.456 sol·licituds en els consistoris.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València: Castellar-Oliveral, Forn d’Alcedo i la Torre.

L’únic requisit per a rebre la targeta és tindre residència en el municipi des d’abans del 29 d’octubre de l’any passat. L’ajuntament confirmarà esta informació i registrarà les dades personals del titular, així com el segell del consistori durant el procés d’entrega de la targeta, que es farà en l’acte.

D’igual manera, s’han posat a disposició targetes de transport gratuïtes per als residents de municipis menys afectats que també hagen perdut el seu vehicle. Esta opció està destinada a localitats en les quals el percentatge de vehicles danyats durant la inundació siga inferior al 5 % del total del parc automobilístic municipal.

En este cas, les persones podran sol·licitar telemàticament fins a dos targetes de transport gratuït per cada vehicle danyat. Fins al moment, s’han rebut 449 sol·licituds d’esta modalitat i serà l’Autoritat de Transport Metropolità de València l’encarregada d’enviar la targeta al domicili del sol·licitant.

Les localitats d’este segon grup inclouen Montroi, Turís, Alginet, Torrent, Calles, Silla, Alfarb, Buñol, Polinyà de Xúquer, Carlet, Tous, Picassent, Caudete de las Fuentes, València, Villamarxant, Requena, Alzira, Real, Alborache, Siete Aguas, Favara, Corbera, Alcàsser, Fuenterrobles, Chera, l’Énova, Benifaió, Manises, Macastre, Bugarra, Rafelguaraf, Cullera, Manuel, Yátova, Albalat de la Ribera, Mislata, Camporrobles, Sinarcas, Sollana, Dos Aguas, Chulilla, Carcaixent, la Pobla Llarga, Almussafes, Senyera, Paterna, Fortaleny, Bétera, Llíria, Tavernes de la Valldigna, Castelló i Sueca.

Fecha: 19/02/2025